**PREDLOG**

**PREDLOG PRAVILNIKA O ŠTIPENDIRANJU ŠTUDENTOV**

**V OBČINI RADENCI**

**I. UVOD**

1. **Ocena stanja in razlogi za sprejem pravilnika**

Občinski svet Občine Radenci je na svoji redni seji dne 9. 12. 1995 sprejel Pravilnik o štipendiranju dijakov in študentov v Občini Radenci (Ur. l. RS, 2/1996; v nadaljevanju besedila: pravilnik).

Razlogi za spremembo pravilnika se nanašajo predvsem na zakonske spremembe ter nova določila.

1. **Cilji načela in poglavitne rešitve**

Cilj sprememb pravilnika je uskladitev z zakonodajo ter prilagoditev dejanskim razmeram.

1. **Ocene finančnih posledic za proračune občine:**

Občina Radenci v svojem proračunu zagotavlja sredstva za štipendiranje študentov. Potrditev predloga pravilnika za občinski proračun ne bo imela dodatnih posledic, potrebno pa bo znesek uskladiti s predpisano zakonodajo.

1. **Druge posledice, ki jih bo imel sprejem pravilnika**

S potrditvijo predloga pravilnika bomo lahko razpisali štipendijo za poklice, ki so v naši občini deficitarni oz. se pokaže potreba po njih. Pred pripravo bomo sodelovali z državnimi, regionalnimi in lokalnimi ustanovami, ki skrbijo za razvoj kadrov ter sledijo potrebam delodajalcev (zavod za zaposlovanje, Območna obrtna zbornica, Javni sklad RS za razvoj kadrov, Regionalna štipendijska shema …).

**5. Priloge h gradivu**

- kopija oz. sken Pravilnika o štipendiranju dijakov in študentov v Občini Radenci (Ur. l. RS, št. 2/1996)

- Tabela 1: Povprečne mesečne plače in nominalni indeksi povprečnih plač pri pravnih osebah (SLO, julij 2012)

**II. PREDLOG BESEDILA PRAVILNIKA**

Na podlagi 21. člena Zakona o lokalni samoupravi (UPB2, Ur. l., št. 76/08, 100/08, 79/09), Zakona o štipendiranju (Ur.l. RS, št. [59/2007](http://www.uradni-list.si/1/objava.jsp?urlid=200759&stevilka=3157) ([63/2007](http://www.uradni-list.si/1/objava.jsp?urlurid=20073462) popr., [40/2009](http://www.uradni-list.si/1/objava.jsp?urlid=200940&stevilka=1924)), Zakona o uveljavljanju pravic iz javnih sredstev (Ur. l. RS, št. 62/2010, [40/2011](http://www.uradni-list.si/1/objava.jsp?urlid=201140&stevilka=1910)), Zakona za uravnoteženje javnih financ (Ur. l. RS, št. 40/2012) ter 16. člena Statuta Občine Radenci (Uradno glasilo slovenskih občin, št. 2/2011) je Občinski svet Občine Radenci na svoji … redni seji, dne ………………… sprejel

**PRAVILNIK**

**O ŠTIPENDIRANJU ŠTUDENTOV V OBČINI RADENCI**

**I. SPLOŠNE DOLOČBE**

1. člen

Ta pravilnik določa postopke in merila za dodeljevanje štipendij študentom Občine Radenci, izvajanje in trajanje štipendiranja ter pravice in obveznosti štipendista (študenta) in štipenditorja (Občine Radenci).

2. člen

Sredstva za štipendije se zagotavljajo v proračunu Občine Radenci za tekoče leto.

Štipenditor zagotavlja sredstva za sofinanciranje izobraževanja v Republiki Sloveniji ali v tujini.

**II. POSTOPEK, POGOJI IN KRITERIJI ZA PODELJEVANJE ŠTIPENDIJ**

3. člen

Štipendije se podeljujejo na podlagi javnega razpisa, ki se objavi pred začetkom študijskega leta in je v skladu z ugotovljenimi potrebami po strokovnih kadrih na območju Občine Radenci.

Podatki o deficitarnih poklicih v Občini Radenci se pridobijo pri Zavodu RS za zaposlovanje, Območna služba Murska Sobota, Urad za delo Gornja Radgona.

4. člen

Štipendija se podeljujejo študentom, ki so državljani Republike Slovenije, imajo v Občini Radenci prijavljeno stalno prebivališče najmanj 3 leta in se obvežejo, da bodo po končanem šolanju, v dogovoru s štipenditorjem sklenili delovno razmerje v Občini Radenci.

Do štipendije je upravičen študent, ki izpolnjuje naslednje pogoje:

* ima status rednega študenta (lahko tudi status izrednega študenta, vendar pod pogojem, da ni zaposlen ali prijavljen na Zavodu RS za zaposlovanje),
* je vpisan na dodiplomski študijski program (v najmanj drugi letnik) ali podiplomski študijski program študija deficitarnih smeri v Občini Radenci,
* ima med prosilci najvišjo povprečno oceno do sedaj opravljenih izpitov,
* izhaja iz šibkejšega socialnega okolja – socialno in premoženjsko stanje prosilca.

5. člen

Vsebino razpisa za štipendije določi 5-članska Komisija za štipendiranje, ki jo na predlog župana potrdi Občinski svet in jo sestavljajo:

- 2 predstavnika Občinskega sveta Občine Radenci (od tega je en predsednik

Odbora za družbene dejavnosti)

- 1 predstavnik občinske uprave Občine Radenci,

- 1 predstavnik pristojnega Zavoda RS za zaposlovanje, enota Gornja Radgona,

- 1 predstavnik iz vzgojno izobraževalnega zavoda v Občini Radenci.

Predsednika komisije izvolijo člani izmed sebe, na prvem sestanku komisije, ki ga skliče župan. Predsednika komisije izvolijo z večino glasov vseh članov komisije.

Mandat komisije traja štiri leta in je za predstavnika Občinskega sveta vezan na funkcijo svetnika v Občinskem svetu.

6. člen

Razpis za štipendijo mora vsebovati:

- podatke o razpisani štipendiji,

- pogoje, ki jih morajo prijavitelji izpolnjevati,

- merila za pridobitev štipendije,

- zahtevano dokumentacijo,

- rok in naslov za oddajo prijave na razpis.

Sklep o razpisu štipendij, ki ga predlaga komisija iz 5. člena tega pravilnika, podpiše župan Občine Radenci in se objavi na krajevno običajni način.

7. člen

Prijavi na razpis je treba priložiti:

a) dokazilo o vpisu v tekoči letnik,

b) dokazilo o opravljenih izpitih v preteklem študijskem letu,

c) potrdilo o državljanstvu Republike Slovenije,

č) potrdilo UE o družinskih članih v skupnem gospodinjstvu,

d) potrdilo o premoženjskem stanju,

e) izjavo, da vlagatelj ni prejemnik nobene druge štipendije.

Zahtevano dokumentacijo morajo kandidati poslati najkasneje do roka, ki je določen v besedilu razpisa.

8. člen

Komisija za štipendiranje obravnava pravočasno prispele prijave na razpis v skladu z vsebino razpisa ter v skladu s pogoji in merili tega pravilnika.

Prijavitelje, ki so oddali nepopolne prijave, se pozove k dopolnitvi prijave v roku 8 dni od vročitve poziva. Če prijavitelj prijave v določenem roku ne dopolni, se prijava zavrže.

Prepozno prispelih prijav komisija ne obravnava in jih neodprte arhivira v dokumentaciji.

Komisija v roku 30 dni po izbiri s pisnim sklepom obvesti vse prijavitelje o rezultatih razpisa.

9. člen

Kandidate izbere komisija za štipendiranje v skladu z merili in kriteriji tega pravilnika. Odločitev komisije o izbiri štipendista je dokončna.

**III. KRITERIJI IN VIŠINA ŠTIPENDIJE**

10. člen

Pri izbiri med prijavljenimi kandidati se upoštevajo naslednji kriteriji po navedenem prioritetnem redu:

– učni uspeh, splošni in specifični uspeh glede na smer študija,

– socialno stanje kandidata.

11. člen

A Osnovna štipendij za študente znaša 25 % bruto minimalne plače.

B Glede na doseženi učni uspeh se osnovni štipendiji prišteje posebni dodatek v naslednjih procentih:

- za povprečno oceno med 6,4 – 7 ni dodatka

- za povprečno oceno med 7,1 – 8 dodatek v višini 5% od bruto min. plače,

- za povprečno oceno med 8,1 – 9 dodatek v višini 10% od bruto min. plače,

- za povprečno oceno med 9,1 – 10 dodatek v višini 15% od bruto min. plače.

Povprečna ocena se določi tako, da se izračuna povprečje vseh številčno izraženih ocen, doseženih od 1. oktobra do 30. septembra v preteklem študijskem letu.

C V primeru, če komisija ugotovi, da imata dva ali več prijaviteljev enako povprečno oceno, ima pri izbiri prednost kandidat z nižjim dohodkom na družinskega člana takrat, oziroma kandidat v čigar družini sta dva ali več nepreskrbljenih družinskih članov (šoloobveznih ali redno šolajočih se otrok).

12. člen

Štipendije se izplačujejo mesečno za pretekli mesec za celotno študijsko leto, razen v zaključnem letniku, kjer se upošteva redni absolventski staž.

Pravica do štipendije v naslednjem študijskem letu se dodeljuje z namenom uspešnega zaključka letnika. V kolikor namen ni izpolnjen, štipendija eno študijsko leto miruje. V kolikor štipendist tudi v naslednjem študijskem letu ne izpolni pogojev vpisa v naslednji letnik, je dolžan štipendijo vrniti.

Prav tako mora štipendijo vrniti štipendist, ki jo je pridobil na podlagi neresničnih podatkov ter štipendist, ki ni pravočasno (v roku 15 dni od nastanka spremembe) sporočil sprememb, ki vplivajo na upravičenost do štipendije.

**IV. MEDSEBOJNE OBVEZNOSTI**

13. člen

Medsebojna razmerja med štipenditorjem in štipendistom se uredijo s pogodbo.

Pogodbo o štipendiranju sklene s štipendistom župan.

14. člen

Štipendija se izplačuje štipendistu mesečno, in sicer do 10. v mesecu za pretekli mesec.

15. člen

Štipendist je dolžan na začetku študijskega leta predložiti občinski upravi potrdilo o vpisu v naslednji letnik in potrdilo o opravljenih izpitih preteklega študijskega leta.

16. člen

Štipendist, ki prekine izobraževanje, ali se ne zaposli v skladu s pogodbo o štipendiranju je dolžan vrniti izplačane zneske štipendije z zakonskimi zamudnimi obrestmi, razen v upravičenih primerih, ki jih oceni komisija za štipendiranje.

Štipendist izgubi pravico do štipendije in mora vrniti vse izplačane zneske prejete štipendije če:

1. ne dokonča izobraževanja v roku, ki je po predpisih določen v izobraževalni organizaciji, za katero mu je bila podeljena štipendija, oziroma v podaljšanem roku, ki mu ga določi štipenditor,
2. opusti izobraževanje na šoli, kjer je bil vpisan ob sklenitvi pogodbe,

c) se med prejemanjem štipendije, odobrene po tem pravilniku vključi v štipendiranje drugega štipenditorja ali če se zaposli,

č) med izobraževanjem ali po njem sporoči štipenditorju, da ni pripravljen skleniti delovnega razmerja v skladu s pogodbo o štipendiranju.

Štipendist je dolžan povrniti sorazmerni del zneska prejete štipendije, če ostane v delovnem razmerju manj časa, kot znaša doba, za katero je prejemal štipendijo.

17. člen

Štipendist je prost pogodbenih obveznosti če:

1. mu štipenditor v 60 dneh po njegovem pisnem obvestilu, da je izobraževanje v skladu s pogodbo končal, ne omogoči zaposlitve,

b) postane trajno nezmožen za delo.

18. člen

Komisija za štipendiranje lahko štipendistu določi obročno vračanje štipendije, če je materialno ogrožen.

Odločitev komisije z obrazložitvijo se predloži v potrditev županu.

19. člen

Komisija za štipendiranje mora vsak primer posebej obravnavati in odločiti o obveznosti štipendista.

20. člen

Štipendistu, ki predčasno uspešno konča šolanje, se izplača štipendija v enkratnem znesku za čas, ko bi mu ta pripadala in v višini štipendije za mesec, v katerem je zaključil šolanje. Pri tej odločitvi se upošteva redni absolventski staž.

21. člen

Štipendist ima pravico do ugovora zoper odločitev o njegovih pravicah in dolžnostih iz štipendijskega razmerja na župana Občine Radenci.

Rok ugovora je 8 dni od vročitve pismenega odpravka.

Župan mora v 30 dneh sporočiti štipendistu svojo odločitev, ki je dokončna.

22. člen

Poročilo o izpolnjevanju pogodbenih obveznosti štipendistov in o morebitni drugi problematiki v zvezi s štipendiranjem se pripravi enkrat letno in se predloži županu Občine Radenci.

Ob poročilu se analizirajo predloženi letni kadrovski plani in pripravi predlog za razpis štipendij za novo študijsko leto.

Sklep o razpisu sprejme župan.

**V. PREHODNE IN KONČNE DOLOČBE**

23. člen

Nasledniki umrlega štipendista niso odgovorni za izpolnitev obveznosti iz pogodbe o štipendiranju.

24. člen

S potrditvijo tega Pravilnika o štipendiranju študentov v Občini Radenci preneha veljati Pravilnik o štipendiranju dijakov in študentov v Občini Radenci (Ur. l. RS, 2/1996).

Ta pravilnik začne veljati z dnem objave v Uradnem glasilu slovenskih občin.

Štev.: ………………………..

Radenci, ……………………..

Janez RIHTARIČ,

župan Občine Radenci

**III. OBRAZLOŽITEV**

Članice Odbora za družbene dejavnosti ugotavljajo, da sedaj veljavni pravilnik o štipendiranju v naši občini izhaja že izpred 17. let, zato ga je nujno uskladiti z zakonodajo ter ga ažurirati. Na svoji 8. redni seji, dne 17. 9. 2012, so pripravile predlog novega pravilnika, ki ga dajejo v razpravo še članom Občinskega sveta.

Sedaj veljavni pravilnik vsebuje določila, ki jih je nujno uskladiti z veljavno zakonodajo – npr. štipendiranje dijakov in študentov, nekatera določila je potrebno uskladiti tudi z novimi zakoni – Zakon o uveljavljanju pravic iz javnih sredstev, Zakon za uravnoteženje javnih financ … ;

**Pravne podlage:**

Zakon o lokalni samoupravi (UPB2, Ur. l., št. 76/08, 100/08, 79/09)

Zakon o štipendiranju (Ur.l. RS, št. [59/2007](http://www.uradni-list.si/1/objava.jsp?urlid=200759&stevilka=3157) ([63/2007](http://www.uradni-list.si/1/objava.jsp?urlurid=20073462) popr., [40/2009](http://www.uradni-list.si/1/objava.jsp?urlid=200940&stevilka=1924))

Zakon o uveljavljanju pravic iz javnih sredstev (Ur. l. RS, št. 62/2010, [40/2011](http://www.uradni-list.si/1/objava.jsp?urlid=201140&stevilka=1910))

Zakon za uravnoteženje javnih financ (Ur. l. RS, št. 40/2012)

Statut Občine Radenci (Uradno glasilo slovenskih občin, Lex lokalis, št. 2/2011, z dne 31. 1. 2011)

Tabela – izračuni zneskov štipendijo po določilih iz predlaganega pravilnika:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **IZRAČUN VIŠINE ŠTIPENDIJE (po predlogu pravilnika 2012)** | | | | | |  |  | |
|  |  | |  |  |  | **ZNESEK**  **ŠTIPENDIJE** | | |
| minimalna bruto plača: | | | | 763,06 | EUR |
| (od 1. 1. 2012) | | |  |  |  |  | |  |
|  |  | |  |  |  |  | |  |
| **osnova :** | 25% | |  | 190,765 | EUR | 190,765 | | EUR |
| **dodatki:** | 0% | |  | 0 | EUR | 190,765 | | EUR |
|  | 5% | |  | 38,153 | EUR | 228,918 | | EUR |
|  | 10% | |  | 76,306 | EUR | 267,071 | | EUR |
|  | 15% | |  | 114,459 | EUR | 305,224 | | EUR |
|  | |  |  |  |  |  | |  |

\*dodatki se ocenijo na podlagi povprečne ocene, ki jo je študent/ka osvojil/la v preteklem študijskem letu.

Članice Odbora za družbene dejavnosti predlagajo, da Občinski svet predlog pravilnika obravnava, dopolni, spremeni ali ga v predlagani vsebini po skrajšanem postopku potrdi.

**PREDLOG SKLEPA:**

**Občinski svet Občine Radenci potrjuje predlog Pravilnika o štipendiranju študentov v Občini Radenci po skrajšanem postopku.**

Pripravila:

Vera SEVER, družbene dejavnosti

Občinska uprava Občine Radenci

ŽUPAN OBČINE RADENCI

Janez RIHTARIČ